La Casa de la Marquesa convida la ciutadania a tornar a gaudir del Festival Polisònic a partir de juliol amb totes les mesures de seguretat
29 juny 2021

## La Casa de la Marquesa convida la ciutadania a tornar a gaudir del Festival Polisònic a partir de juliol amb totes les mesures de seguretat29 juny 2021Última actualització: 29 juny 2021

![](../gestion/img/92c5da8c93b2d20b67f5c82700c9231054827193dcb23e5df3a33e7c0d727563.jpg)  
  

El **regidor de Cultura, Nahuel González,** acompanyat del **director de la Casa de la Marquesa i programador cultural de l’Ajuntament de Gandia, Eudald González,** ha assistit aquest matí als jardins de la Casa de la Marquesa per a presentar la programació de la nova edició del Festival Polisònic, un esdeveniment musical de referència local, nacional i internacional que tindrà lloc des del 23 de juliol fins al 14 d’agost a aquest espai amb totes les mesures de seguretat.

En paraules de l’edil, el cartell del “_festival més important a nivell cultural per a Gandia i més esperat per la ciutadania_” inclou una presència notable d’artistes femenines i dóna continuïtat als ‘Marquesa Concerts Volum I’, que va finalitzar el darrer dissabte amb molt d’èxit. En aquesta línia, ha volgut agrair la programació cultural que ha tingut la nostra ciutat durant aquests 2 anys complicats de pandèmia que han demostrat que “_Gandia és un referent en matèria de programació musical perquè hem aconseguit organitzar concerts en moments molt difícils i sempre de forma segura_”.

D’altra banda, el responsable de Cultura ha destacat que la ciutadania gandiana “_ha respost molt bé, convertint Gandia en una ciutat que aposta per la música, per les bandes i pels grups nacionals i internacionals”._ Així, ha assegurat que la Casa de la Cultura estarà plena de música, que és una eina cultural _“necessària tant emocional com econòmicament en aquests temps, ja que les actuacions començaran a les 22.30 hores_ (obertura de portes a les 21:30 h.) _per a afavorir el model de turisme cultural actual i dinamitzar els sectors econòmics de la ciutat que són els més castigats per la crisis sanitària_”.

Per la seua part, Eudald González ha posat en valor la tornada d’aquest festival que “_l’any passat es va programar d’una manera precària, amb un aforament molt reduït i una manca de vocació internacional_” per la impossibilitat de portar bandes musicals d’altres països, un aspecte que a aquesta edició es recupera amb l’actuació de 3 agrupacions estrangeres i amb la tornada dels 8 concerts tradicionals del Polisònic amb nous artistes que oferiran _“ritmes molt diversos i estils divertits com el jazz, el blues, el flamenc, la música brasilera, el soul o vessants d’arrel mediterrània”._

Per concloure, el director de la Casa de la Marquesa ha agraït el suport de la Conselleria de Cultura i a la Diputació de Valencia per facilitar l'organització de concerts d’aquestes dimensions i ha detallat que l’aforament provisional serà de 250 places (es confirmarà el 1 de juliol amb la modificació de les normes sanitàries) i el preu d’entrada per actuació, que es podrà adquirir a partir de demà a la Casa de la Marquesa (11 h a 13.30 h – 18 h a 20.30 h) o a través de la web municipal [instanticket.es](https://entradas.instanticket.es/culturagandia/public/janto/), serà de 10 euros (8 € amb Carnet Jove i/o Pensionista).

La programació dels concerts és la següent:

*   23 juliol: STOMPERS, ritmes i danses irlandeses;
*   24 juliol: AURORA & THE BETRAYERS, la veu carismàtica del soul actual;
*   30 juliol: ANA ALCAIDE, músiques ancestrals d’arrel mediterrània;
*   31 juliol: BOTTICELLI BABY, jazz i ritmes balcànics amb actitud punk;
*   6 agost: THE TROUPER’S SWING BAND, swing i rockabilly del segle XXI;
*   7 agost: AGR NONET + PERICO SAMBEAT, la música brasilera d’António Carlos Jobim;
*   13 agost FRASKITO, el nou flamenc, i
*   14 agost: RAMBALAYA, rhythm & blues dels anys 60.

[Twittear](https://twitter.com/share)